ORDE do 1 de abril de 2011 sobre aprobación definitiva do Plan Xeral de Ordenación Municipal do Concello de Beade (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 12/04/2011

O Concello de Beade remite o Plan Xeral de Ordenación Municipal en solicitude da súa aprobación definitiva, conforme o artigo 85º.7 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. Con data 2 de novembro de 2010 pasado, esta Consellería de Medio Ambiente, Territorio e Infraestruturas emitiu orde de non aprobación do PXOM de Beade, ao abeiro do artigo 85º.7 b) da LOUG, en que se sinalaban unha serie de deficiencias que se deberán emendar.
2. O Concello Pleno de Beade aprobou provisionalmente o PXOM modificado en sesión do 27-1-2011, tras o informe da Secretaría municipal do 20-1-2011.
3. O expediente municipal foi remitido a esta consellería para resolver sobre a súa aprobación definitiva, e tivo entrada no rexistro desta con data 28-1-2011.
4. En virtude do previsto no artigo 85º.7 da LOUG, con data 25-2-2011 requiriuse o concello para que corrixise unha serie de deficiencias observadas en canto á integridade documental do PXOM.
5. Con data 10 de marzo de 2011 ten entrada nesta consellería oficio do Concello de Beade que achega a documentación requirida, aprobada provisionalmente por acordo municipal plenario do 7 de marzo de 2011.
6. A documentación incorporada está constituída por:
a) Informe técnico sobre a calidade técnica da ordenación proxectada.
b) Memoria de sustentabilidade económica.
c) Plano de información acreditativo do grao de consolidación do núcleo de Beade.
d) Plano de ordenación do núcleo de Beade coas aliñacións correctamente grafadas.
e) Plano de ordenación do termo municipal que recolle o límite do concello axustado ao oficial do Instituto Xeográfico Nacional, documentación.
II. Análise e consideracións.
Analizado o documento do Plan Xeral de Ordenación Municipal do Concello de Beade aprobado polo Pleno Municipal en sesión do 27 de xaneiro de 2011, así como a documentación complementaria aprobada polo Pleno Municipal en sesión do 7 de marzo de 2011; examinado o seu propio contido e as modificacións e xustificacións introducidas respecto do que foi obxecto de resolución pola anterior orde da CMATI con data 2-11-2010; e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre formular as seguintes observacións:
1. Púidose constatar que o Concello de Beade optou por adaptar as determinacións do PXOM á Lei 2/2010, do 25 de marzo, de medidas urxentes de modificación da LOUG; e continuar a tramitación do plan xeral a teor do disposto na Lei 9/2002.
2. Esta decisión está amparada pola disposición transitoria primeira desa Lei 2/2010, posto que permite a non adaptación aos plans que conten con aprobación provisional no momento da súa entrada en vigor, sen establecelo como unha obriga.
3. O informe da Secretaría municipal acredita que as modificacións introducidas respecto do plan que foi obxecto da anterior orde da CMATI con data 2-11-2010 non alteran substancialmente a ordenación proxectada na anterior aprobación provisional, polo que non require ser sometido a nova información pública.
4. Pode considerarse que a documentación agora remitida cumpre as observacións formuladas na anterior orde autonómica con data 2 de novembro pasado, e a súa adaptación ao establecido na Lei 2/2010 é sensiblemente correcta.
5. En todo caso, cómpre deixar constancia expresa de que os terreos situados na zona de afección da liña eléctrica que atravesa o río Avia ao sueste do sector de solo urbanizable non delimitado terán a consideración de solo rústico de protección de infraestruturas, segundo o establecido no artigo 32º.2 c) da LOUG, con independencia da súa clasificación simultánea como solo rústico de protección de augas, en cumprimento do artigo 32º.3 da LOUG.
Ao abeiro do establecido no artigo 89º da LOUG, e no artigo 3º do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal corresponde ao conselleiro de Medio Ambiente, Territorio e Infraestruturas.
III. Resolución.
Visto o que antecede,
resolvo:
Primeiro.-Outorgar a aprobación definitiva ao Plan Xeral de Ordenación Municipal do Concello de Beade, de acordo co punto 7.a) do artigo 85º da Lei 9/2002, do 30 de decembro, de ordenación urbanística e protección do medio rural de Galicia, con suxeición ao sinalados no punto II.5 desta orde.
Segundo.-De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan xeral aprobado definitivamente.
Terceiro.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de abril de 2011.
Agustín Hernández Fernández de Rojas
Conselleiro de Medio Ambiente,
Territorio e Infraestruturas